《江城子 其二 步月新桥呈任子严》
宋代·王庭圭

渡头犹唱棹歌声。雨初晴。月初生。忽见飞虹，夭矫挂寒汀。

两岸小儿齐拍手，今夜里，放人行。

朱栏画鹢照江亭。客来登。眼初明。如泛银河，天上跨长鲸。

君是济川舟楫手，将许事，笑谈成。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。